Ανάλυση των παραγόντων προσδιορισμού της κοινωνικής ευημερίας με την εφαρμογή ενός ολοκληρωμένου πλαισίου λήψης αποφάσεων
Authors: Λεριού Ειρήνη 
Published: September 2021

Η διατριβή αυτή χωρίζεται σε τρία μέρη στο θεωρητικό, στο εμπειρικό και στα συμπεράσματα. Μέρος Ι : Το θεωρητικό μέρος αποτελείται από τα κεφάλαια δύο και τρία.Στο κεφάλαιο 2 λαμβάνει χώρα μια διεξοδική ιστορική ανάλυση της θεωρίας της ευημερίας, όπως αυτή θεμελιώθηκε και διαμορφώθηκε από τις διάφορες σχολές σκέψης της οικονομικής επιστήμης, αλλά κι ακόμα πιο πίσω από την ελληνική αρχαιότητα. Παρέχεται μια εμπεριστατωμένη και συγκριτική ανάλυση του περιεχομένου και της σημασίας των θεωριών αυτών, που επιτρέπει τόσο την ανάδειξη των κύριων προβλημάτων εφαρμογής τους και των προσεγγίσεων λύσης τους, όσο και την απαλή σκιαγράφηση της τοποθέτησης της παρούσας έρευνας σε αυτούς τους προβληματισμούς. Τέλος αναπτύσσεται σε ορισμένες περιπτώσεις, ένα μέρος του μεθοδολογικού πλαισίου ανάλυσης των παραγόντων προσδιορισμού της ευημερίας, της παρούσης διατριβής, το οποίο προέρχεται απευθείας από κάποιες διαπιστώσεις των θεωριών αυτών και για αυτό κρίνεται σκόπιμο να περιγράφεται αμέσως μετά την αναφορά τους, ώστε να παρουσιάζεται ως συνέχεια κι εξέλιξη τους. Στο κεφάλαιο 3 διερευνώνται οι κύριες μεθοδολογικές προσεγγίσεις υπολογισμού της ευημερίας του δυτικού κόσμου και με βάση τις σημαντικότερες υποθέσεις και παραδοχές στις οποίες θεωρούμε ότι θα πρέπει να βασίζεται σήμερα μια προσέγγιση ανάλυσης των παραγόντων που προσδιορίζουν την ευημερία, αναπτύσσεται ένα νέο θεωρητικό και μεθοδολογικό πλαίσιο ανάλυσης. Κύρια συστατικά στοιχεία του προτεινόμενου μεθοδολογικού πλαισίου αποτελούν ο ορισμός και η συνάρτηση της κοινωνικής ευημερίας, όπως και η παράθεση των παραγόντων που την προσδιορίζουν. Ωστόσο το κεφάλαιο αυτό δε περιορίζεται στην ανάπτυξη της μεθοδολογικής προσέγγισης που εφαρμόζεται στη παρούσα διατριβή, αλλά προτάσσει δυο επιπλέον μεθοδολογικά πλαίσια για χρήση τους σε μελλοντική έρευνα. Μέρος II : Το εμπειρικό μέρος αποτελείται από τα κεφάλαια τέσσερα και πέντε.Στο κεφάλαιο 4 αναλύονται κι εκτιμώνται οι οικονομικοί και μη οικονομικοί παράγοντες που προσδιορίζουν την κοινωνική ευημερία. Από τους παράγοντες αυτούς συντίθεται η συνάρτηση της ευημερίας, του ολοκληρωμένου πλαισίου λήψης αποφάσεων. Κάποιοι από τους παράγοντες αυτούς δεν μετριούνται σε εθνικό επίπεδο και για αυτούς πραγματοποιείται μια σαφής προσπάθεια ποσοτικής καταγραφής τους στο κεφάλαιο αυτό. Επιπλέον εκτιμώνται και οι παράγοντες εκείνοι οι οποίοι συμμετέχουν ως περιορισμοί στο ενιαίο υπολογιστικό πλαίσιο. Στο κεφάλαιο 5 πραγματοποιείται μέσω ενός καινοτόμου μοντέλου που αποτελεί το υπολογιστικό πλαίσιο λήψης αποφάσεων, η εφαρμογή της μεθοδολογίας της παρούσης διατριβής. Η επεξεργασία του μοντέλου πραγματοποιείται με δεδομένα σε εθνικό επίπεδο , σε διάφορες χρονικές περιόδους, πριν την κρίση στην Ελλάδα και μετά. Επιπλέον από τα αποτελέσματα που λαμβάνονται γίνονται συγκρίσεις, με τα αποτελέσματα άλλων εργαλείων καταγραφής της ευημερίας. Τελικά μετά την εφαρμογή του μεθοδολογικού πλαισίου της παρούσης διατριβής, διατυπώνονται συγκεκριμένες προτάσεις πολιτικής για διέξοδο από τη κρίση, οι οποίες βασίζονται στα τελικά ευρήματα του μοντέλου. Επιπρόσθετα ακολουθεί επεξεργασία του μοντέλου στο Mathematica. Μέρος III : To καταληκτικό μέρος της διατριβής περιλαμβάνει το κεφάλαιο έξι. Στο κεφάλαιο 6 αναπτύσσονται τα συνολικά συμπεράσματα, διατυπώνονται οι καινοτομίες της διατριβής , οι προτάσεις πολιτικής που απορρέουν από τα συμπεράσματα και αναπτύσσονται προτάσεις για επιπλέον έρευνα.